**OBRAZLOŽENJE**

**I. PRAVNI TEMELJ ZA DONOŠENJE OVOG AKTA**

Pravni temelj za donošenje ovog akta je članak 35. stavak 2. Zakona o lokalnoj i područnoj (regionalnoj) samoupravi („Narodne novine“, broj 33/01., 60/01., 129/05., 109/07., 125/08., 36/09., 150/11., 144/12. i 19/13.), odnosno članak 19. Statuta Grada Buzeta („Službene novine Grada Buzeta“, broj 3/13. - pročišćeni tekst) kojima je propisana nadležnost Gradskog vijeća Grada Buzeta na donošenje odluka i općih akata iz samoupravnog djelokruga Grada Buzeta.

Člankom 92. Statuta utvrđene su vrste akata koje u svojem radu Gradsko vijeće donosi.

Člankom 4. još uvijek važećeg Zakona o naseljima iz 1988. godine propisuje se da odluku o granicama područja naselja te odluku o spajanju i razdvajanju naselja donosi skupština općina (odnosno gradsko vijeće), uz pribavljeno mišljenje mjesnih zajednica (odnosno mjesnih odbora).

**II. OSNOVNA PITANJA KOJA SE UREĐUJU OVIM AKTOM I POSLJEDICE KOJE ĆE NASTATI NJEGOVIM DONOŠENJEM**

Osnovni razlog zbog kojeg je potrebno mijenjati odnosno uskladiti postojeći ustroj naselja je što je taj ustroj izgrađen pred više od 40 godina i u stvarnosti ne odgovara mnogobrojnim teritorijalnim promjenama na području Grada Buzeta.

Isto tako, važeća Odluka o naseljima donesena je 9. srpnja 1992. godine. Navedena odluka obuhvaća područje tadašnje Općine Buzet i nije formalno prenesena kao važeći akt Grada Buzeta.

Iz navedenih razloga, Gradonačelnik je u veljači 2012. godine formirao Radnu skupinu za pripremu, usklađivanje i izradu nacrta akata o evidencijama prostornih podataka s ciljem provedbe postupka pripreme, usklađivanja i izrade nacrta akata o evidencijama prostornih podataka na području Grada Buzeta, te koordinacije primjenu akata od strane javnih tijela koja u redovitom obavljanju djelatnosti svakodnevno primjenjuju navedene evidencije.

Posebni zadaci radne skupine su priprema **nacrta odluke o granicama područja naselja** i nacrta odluke o određivanju ulica i trgova na području Grada Buzeta.

Povjerenstvo je do kraja 2012. godine na temelju prethodnih podataka, dostupnih povijesnih izvora, primljenih prijedloga za usklađenje odluke od strane građana, udruga i mjesnih odbora te na temelju iskustava i problema uočenih u provedbi popisa stanovništva 2011. godine pripremilo nacrt Odluke o granicama područja naselja.

Načela na kojima se temelji ovaj prijedlog, odnosno načela koja je potrebno poštovati pri izradi ove Odluke jesu:

1. **granice naselja moraju se poklapati s granicama mjesnih odbora**,
2. **uređivanje postojećeg stanja prema trenutnoj izgrađenosti naselja** - Povjerenstvo je utvrdilo ili prikupilo određeni broj točaka na kojima je potrebno ispraviti granicu dvaju ili više naselja,
3. **očuvanje naziva napuštenih sela i zaselaka** kroz ovu Odluku kako bi ih administrativno zadržali ili uvrstili ponovno u Odluku zbog mogućnosti da se u skorije vrijeme revitaliziraju,
4. kod sela i zaselaka kod kojih postoji neujednačeno upisivanje naziva u javnim evidencijama i ispravama, **utvrđivanje pravilnog naziva** na način kako ga izgovaraju stanovnici tog sela ili zaseoka,
5. **spajanje naselja na području Grada** - zbog prevelike fragmentarnosti prostora na veliki broj naselja, predlaže se da se umjesto od 70 naselja Grad sastoji od manjeg broja naselja; spajanje se predlaže prema načelu da svako naselje bude logična, funkcionalna cjelina; predložene promjene neće imati utjecaja na život građana, ali će značajno pojednostavniti administrativni postupak.
6. **provjera usklađenosti građevinskog područja s područjem naselja** - s obzirom da je u postupku pripreme Odluke utvrđeno da pojedina građevinska područja uz naselja nisu usklađena s područjem matičnog naselja.

Nakon provedenog ispitivanja svih osnovnih parametara za izradu odluke i izrade prvog nacrta odluke, Povjerenstvo je svim mjesnim odborima uputilo navedeni nacrt i tražilo njihovo očitovanje s obzirom da je za svaku promjenu granica naselja potrebno prethodno mišljenje vijeća mjesnog odbora na čije područje se odnose predmetne promjene.

U cijelom tekstu nacrta Odluke prihvaćaju se sugestije vijeća mjesnih odbora vezano za sela koja treba dodati uz pojedina naselja, odnosno vezano za ispravan naziv pojedinog sela ili zaseoka odnosno naselja.

1. **Na području mjesnih odbora Buzet i Buzet-Stari Grad** (zajednički, s obzirom da se na području naselja Buzet nalaze dva mjesna odbora):

Vijeća mjesnih odbora Buzet i Buzet - Stari grad suglasila su se s predloženim tekstom odluke, odnosno:

1. s prijedlogom da se cijelo područje mjesnih odbora Buzet i Buzet-Stari grad spoji u jedinstveno naselje Buzet (na način da se sadašnjem naselju Buzet **pripoje** naselja Mala Huba i dijelovi naselja Sveti Martin - Baraka, Franečići, Korenika i Sjeverna ulica),
2. s prijedlogom da se ispravi granica između mjesnih odbora (i naselja) Buzet i Sveti Ivan u naselju Korenika na državnu cestu D44, odnosno kod benzinske postaje OMV (Crodux) na vodotok Rečica, te
3. s prijedlogom da se ispravi granica između mjesnih odbora Buzet, Sveti Ivan i Svi Sveti uz rijeku Mirnu, na način predložen izvodom grafičkog dijela nacrta Odluke, odnosno prateći prirodne granice - crte vodotoka.
4. **Na području mjesnog odbora Krušvari**:

Vijeće Mjesnog odbora Krušvari prihvatilo je prijedlog da se naselja Martinci i Rimjak pripoje naselju Račice, kao i da se naselje Kosoriga pripoji naselju Račički Brijeg.

1. **Na području Mjesnog odbora Roč**:

Vijeće Mjesnog odbora Roč je prihvatilo prijedlog povjerenstva i pisane zahtjeve mještana i udruge Nugla da se naziv naselja Gornja Nugla izmijeni u Nugla.

Vijeće Mjesnog odbora je prihvatilo prijedlog da se isprave granice naselja Roč prema naseljima Čiritež i Ročko Polje prema prirodnim oznakama na terenu na način da se naselju Roč pripoje nenastanjeni dijelovi navedenih naselja prema grafičkom dijelu nacrta Odluke.

Vijeće Mjesnog odbora je prihvatilo prijedlog da se naselju Čiritež pripoji naselje Šušići, da se naselju Hum pripoje naselja Benčići, Duričići, Kotli i Kras te da se naselju Roč pripoje naselja Krkuž i Rim.

1. **Na području Mjesnog odbora Sovinjak**:

Vijeće Mjesnog odbora Sovinjak suglasno je s prijedlogom da se izmijeni odluka uz sljedeće napomene:

1. suglasno je s postojećim granicama Mjesnog odbora Sovinjak,
2. prihvaća se prijedlog za pripajanje naselja Sirotići i Sovinjsko Poje naselju Sovinjak,
3. predlaže se da naselje Sovinjska Brda i dalje bude samostalno naselje; da se navedenom naselju pripoji dio sadašnjeg naselja Krti (sa selima Lovijeti, Majeri, Sv. Kirin, Sv. Kuzma i Valari) prema granici katastarske općine Senj te da se u Odluci ispravi naziv sela Krtov Breh,
4. predlaže se spajanje sadašnjeg naselja Bartolići i dijela sadašnjeg naselja Krti (unutar katastarske općine Sovišćina u zajedničko naselje Sovišćina; unutar predloženog naselja predlaže se da se u svim važećim evidencijama i ispravama isprave nazivi sela Černehov Breh, Šikarija, Šušani i Valice.
5. **Na području Mjesnog odbora Sveti Ivan**:

Vijeće Mjesnog odbora Sveti Ivan suglasilo se s predloženim tekstom odluke, odnosno s prijedlogom:

1. da se ispravi granica između mjesnih odbora (i naselja) Buzet i Sveti Ivan u naselju Korenika na državnu cestu D44, odnosno kod benzinske postaje OMV (Crodux) na vodotok Rečica, te
2. da se ispravi granica između mjesnih odbora Buzet, Sveti Ivan i Svi Sveti uz rijeku Mirnu, na način predložen izvodom grafičkog dijela nacrta Odluke, odnosno prateći prirodne granice - crte vodotoka na način da čitavo naselje Sveti Ivan Dol postane dio naselja Sveti Ivan.
3. **Na području Mjesnog odbora Sveti Martin**:

Vijeće Mjesnog odbora Sveti Martin suglasilo se s predloženim tekstom odluke:

1. prihvaća se prijedlog da se ulice (naselja) Baraka, Franečići, Kapićeva Kortina, Korenika i Sjeverna ulica (koje pripadaju Mjesnom odboru Buzet) izdvoje iz naselja Sveti Martin i pripoje naselju Buzet,
2. predlaže se da se na području naselja Sveti Martin u Odluku uvrsti zaselak Nimari,
3. predlaže se ispravak granice između naselja Krbavčići i Sveti Martin po granicama katastarskih čestica označenih u grafičkom prilogu nacrta Odluke.
4. **Na području Mjesnog odbora Svi Sveti**:

Vijeće Mjesnog odbora Svi Sveti suglasilo se s predloženim tekstom odluke i predložilo izmjene nacrta, tako da izmjene u odnosu na prethodnu odluku glase:

1. suglasno je da se ispravi granica između mjesnih odbora Buzet, Sveti Ivan i Svi Sveti uz rijeku Mirnu, na način predložen izvodom grafičkog dijela nacrta Odluke, odnosno prateći prirodne granice - crte vodotoka na način da se čitavo naselje Sveti Ivan Dol izdvoji iz postojećeg naselja Juričići postane dio naselja Sveti Ivan,
2. Postojeće naselje Juričići mijenja ime u naselje Most,
3. Postojeće naselje Pengari pripaja se naselju Marinci, a postojeće naselje Podkuk naselju Prodani.
4. **Na području Mjesnog odbora Štrped**:

Vijeće Mjesnog odbora Štrped predložilo je da se u Odluci vezano za područje Mjesnog odbora Štrped zadrže postojeće granice naselja, uz sljedeće ispravke:

1. predlaže se izmjena naziva naselja Ugrini u naselje Kodolje,
2. predlaže se u naselju Salež naziv sela Radini izmijeniti u Sužanići i naziv sela Spelić izmijeniti u Špelići,
3. suglasni su da se naziv naselja Žonti izmijeni u Zonti.
4. **Na području Mjesnog odbora Veli i Mali Mlun**:

Vijeće Mjesnog odbora Veli i Mali Mlun prihvaća nacrt u predloženom obliku.

1. **Na području Mjesnog odbora Vrh**:

Vijeće Mjesnog odbora Vrh nije prihvatilo predložene izmjene vezano za spajanje pojedinih naselja.

Nakon provedenog postupka javne rasprave, Povjerenstvo će prikupiti primljene primjedbe i prijedloge zainteresiranih osoba, te zajedno sa svojim mišljenjem uputiti nadležnim tijelima na raspravljanje i donošenje.

Stupanje odluke na snagu, ukoliko postupak bude tekao planiranim tijekom, očekuje se na proljeće 2015. godine, kako ne bi utjecalo na pripremu dokumentacije za planirane izborne postupke koncem, 2014. godine odnosno početkom 2015. godine.

Na područjima na kojima će doći do izmjena naziva naselja odnosno područja naselja, građani će biti obvezni uskladiti svoju osobnu dokumentaciju u skladu sa posebnim odredbama zakona vezanih za pojedinu dokumentaciju.

**III. FINANCIJSKA SREDSTVA POTREBNA ZA PROVEDBU OVOG AKTA**

Potrebna financijska sredstva za provedbu ovog akta osigurana su u Proračunu Grada Buzeta.

po ovlaštenju gradonačelnika

PROČELNIK

Nenad Šćulac